AIBA prezidentligi masalasi hal bo‘ldi: Qozog‘iston vakili kurashdan chiqdi, G‘ofur Rahimov yangi prezident bo‘ladi

O‘zbekistonlik G‘ofur Rahimov Xalqaro boks assotsiatsiyasi (AIBA) prezidenti lavozimi uchun saylovlarda yagona nomzod sifatida tasdiqlandi. Bu haqda Insidethegames nashri xabar bermoqda.
Saylovda ikkinchi nomzod bo‘lishi kutilgan Osiyo boks konfederatsiyasi prezidenti, qozog‘istonlik Serik Qo‘naqbayev esa hujjatlarni vaqtida yetkazib bera olmagan va kurashdan chiqqan.
Nomzodlar ro‘yxati bugun, 3 oktabr kuni e'lon qilinishi kerak edi. Qo‘naqbayevning nomzodi ro‘yxatdan o‘tkazilishi uchun uni 20ta davlat vakillari qo‘llab-quvvatlagan, ammo u hujjatlarni jo‘natishda bir necha soatga kechikkan. Manba ma'lumotiga ko‘ra, Qo‘naqbayev ushbu vaziyat yuzasidan shikoyat qilmoqchi.
Ma'lumot uchun, Rahimov ayni vaqtda AIBA prezidenti vazifasini bajaruvchi hisoblanadi. AIBA prezidenti saylovlari 3 noyabr kuni tashkilotning Moskvadagi kongressida bo‘lib o‘tadi. Shu yig‘ilishda Rahimov nomzodi prezidentlik uchun rasman tasdiqlanadi.
Tashkilot vitse-prezidentligi uchun nomzodlar ham ma'lum: Afrika boks konfederatsiyasi (AFBC) prezidentligi uchun Marokash vakili Muhammad Mustahzon, Amerika boks konfederatsiyasi (AMBC) prezidentligi uchun Argentina vakili Osvaldo Bisbal, Osiyo boks konfederatsiyasi prezidentligi (ASBS) uchun BAA vakili Anas Alotayba hamda Tailand vakili Pichay Chunhavajira, Yevropa boks konfederatsiyasi (EUBC) prezidentligi uchun Italiya vakili Franko Falchinelli, Okeaniya boks konfederatsiyasi (OCBC) prezidentligi uchun Avstraliya vakili Edgar Tanner.
Xalqaro Boks Assotsiatsiyasi Ijroiya qo‘mitasi 2017 yil noyabr oyi boshida Ching-Kuo Vuni qator intizomiy ayblovlar va moliyaviy rastratada ayblab, uni qo‘mitadan vaqtinchalik chetlatish to‘g‘risida qaror qabul qilgan edi. Shundan so‘ng, noyabr oyi oxirida tayvanlik funktsioner o‘z xohishi bilan prezidentlikdan iste'foga chiqqan. 2018 yil yanvarida bo‘lib o‘tgan Kongress majlisi Vuga nisbatan ishonchsizlik votumi bildirganidan so‘ng, uning o‘rniga G‘ofur Rahimov prezident vazifasini bajaruvchi etib tasdiqlangan edi.
Rahimov va Qo‘naqbayev 26 sentabr kuni prezidentlik uchun o‘z nomzodlarini ilgari surishgandi.
insidethegames xabariga ko‘ra, G‘ofur Rahimov prezidentlik uchun yagona nomzod bo‘lib qolganini ma'lum qilgan. 
Ma'lumot uchun, shu yilning sentyabrida XOQning etika va talablarga muvofiqlik masalalari bo‘yicha direktori Pakerett Jirar Zapelli Rahimovga maktub yo‘llab, uni  tashkilot rahbari lavozimiga o‘z nomzodini ilgari surmaslikka chaqirgandi. Maktubda Rahimovning nomzodi AIBA prezidenti lavozimiga qo‘yilishi XOQning Tokiodagi Olimpiada-2020 dasturida boksni saqlab qolish bo‘yicha qaroriga ta'sir o‘tkazishi mumkinligi, sababi u jinoyat olami bilan aloqalarda gumonlanishi haqida aytilgandi. 
O‘z navbatida G‘ofur Rahimov AIBA a'zolarini saylov oldidan OAVda tarqalgan xabarlarga e'tibor qaratmaslikka chaqirdi.
XOQ 2018 yilning fevralida AIBA’ga nisbatan surishtiruv boshlagandi. Ushbu qaror XOQning Pxyonchxanda bo‘lib o‘tgan ijroiya qo‘mitasi yig‘ilishi yakunlari bo‘yicha qabul qilingan. XOQ AIBA’ning boshqaruv, moliya va dopingga qarshi masalalar bo‘yicha hisobotidan qoniqmagan. 
1 oktabr kuni AIBA Ijroiya Qo‘mitasi tashkilotning sobiq prezidenti Ching-Kuo Vu va sobiq ijrochi direktor Xo Kimni umrbod boksdan chetlatish to‘g‘risida qaror qabul qilgan.